b'\n_START_ARTICLE_\n\xc5\x8cyama Iwao\n_START_PARAGRAPH_\n\xc5\x8cyama Iwao (12. marraskuuta 1842 Kagoshima \xe2\x80\x93 10. joulukuuta 1916) oli japanilainen ruhtinas ja sotamarsalkka. Ven\xc3\xa4j\xc3\xa4n\xe2\x80\x93Japanin sodan aikana 1904\xe2\x80\x931905 h\xc3\xa4n komensi Japanin armeijaa Mant\xc5\xa1uriassa._NEWLINE_\xc5\x8cyama kuului kagoshimalaiseen mahtisukuun, ja h\xc3\xa4n oli samuraikomentaja Saig\xc5\x8d Takamorin serkku. \xc5\x8cyama kunnostautui upseerina vuoden 1868 Meiji-restauraation yhteydess\xc3\xa4, ja h\xc3\xa4net l\xc3\xa4hetettiin Eurooppaan opiskelemaan sotilastaktiikkaa. Ranskan\xe2\x80\x93Saksan sodan aikana 1870\xe2\x80\x931871 h\xc3\xa4n toimi Japanin sotilastarkkailijana saksalaisten puolella. Saatuaan ylennyksen kenraalimajuriksi h\xc3\xa4n palasi Ranskaan suorittamaan lis\xc3\xa4opintoja. Satsuman kapinan kukistamisen yhteydess\xc3\xa4 \xc5\x8cyama komensi ensimm\xc3\xa4ist\xc3\xa4 prikaatia. H\xc3\xa4net ylennettiin 1878 kenraaliluutnantiksi, ja h\xc3\xa4n toimi 1880\xe2\x80\x931895 Japanin sotaministerin\xc3\xa4. H\xc3\xa4n sai 1884 kreivin arvon ja 1891 ylennyksen kenraaliksi._NEWLINE_Kiinan\xe2\x80\x93Japanin sodassa 1894\xe2\x80\x931895 \xc5\x8cyama komensi Japanin 2. armeijaa, joka nousi maihin Liaotungin niemimaalla ja valtasi rynn\xc3\xa4k\xc3\xb6ll\xc3\xa4 Port Arthurin 21. marraskuuta 1894. Ly\xc3\xb6ty\xc3\xa4\xc3\xa4n per\xc3\xa4\xc3\xa4ntyv\xc3\xa4t kiinalaiset useissa muissakin taisteluissa h\xc3\xa4n siirtyi vuodenvaihteessa 3. armeijan komentajaksi. Ylitetty\xc3\xa4\xc3\xa4n tammikuun 1895 lopussa Bohainmeren h\xc3\xa4n nousi maihin Shantungin niemimaalla ja valtasi 10. helmikuuta kolmen viikon piirityksen j\xc3\xa4lkeen Weihaiwein t\xc3\xa4rke\xc3\xa4n sotasataman. T\xc3\xa4m\xc3\xa4n sodan j\xc3\xa4lkeen \xc5\x8cyama sai markiisin arvon ja 1898 h\xc3\xa4net ylennettiin sotamarsalkaksi (gensui) sek\xc3\xa4 nimitettiin p\xc3\xa4\xc3\xa4esikunnan p\xc3\xa4\xc3\xa4llik\xc3\xb6ksi._NEWLINE_Ven\xc3\xa4j\xc3\xa4n\xe2\x80\x93Japanin sodan puhjettua \xc5\x8cyama nimitettiin helmikuussa 1904 Mant\xc5\xa1uriaan l\xc3\xa4hetetyn armeijan komentajaksi. H\xc3\xa4nen suunnitelmansa mukaan kolme armeijaa etenisi Korean niemimaan l\xc3\xa4nsirannikolta ja Liaotungin niemimaan it\xc3\xa4rannikolta kohti Liaoyangia, ja samanaikaisesti Port Arthur vallattaisiin ven\xc3\xa4l\xc3\xa4isilt\xc3\xa4. Port Arthur kesti japanilaisten piirityst\xc3\xa4 odottamattoman pitk\xc3\xa4\xc3\xa4n, mutta muilta osin \xc5\x8cyaman suunnitelma toteutui. \xc5\x8cyama siirtyi hein\xc3\xa4kuussa 1904 Tokiosta Mant\xc5\xa1uriaan johtamaan operaatioita. H\xc3\xa4nen johdollaan japanilaiset voittivat Liaoyangin, Shahon ja Mukdenin taistelut, joista viimeinen ratkaisi sodan heid\xc3\xa4n edukseen. Sodan j\xc3\xa4lkeen \xc5\x8cyama vet\xc3\xa4ytyi 1906 sotilaspalveluksesta. Seuraavana vuonna h\xc3\xa4n sai ruhtinaan (koshako) arvon. Vuodesta 1914 h\xc3\xa4n toimi keisarillisena sinetinhaltijana._NEWLINE_Nuorena upseerina \xc5\x8cyama valitsi vuonna 1868 irlantilaisen John William Fentonin pyynn\xc3\xb6st\xc3\xa4 sanat Kimi ga yo -lauluun, jonka Fenton s\xc3\xa4velsi. Siit\xc3\xa4 tuli vuonna 1880 Japanin kansallislaulu.'